SONIC พุ่ง 5% โบรกฯ ชี้ Q3 กำไร “นิวไฮ” แตะ 56 ลบ. รับส่งออก-ค่าระวางเรือสูง
SONIC บวก 5% โบรกฯ ชี้ไตรมาส 3/2564 ทำกำไรนิวไฮ แตะ 56 ล้านบาท รับส่งออกและค่าระวางเรือสูงขึ้น ทั้งนี้ แนวโน้มกำไรไตรมาส 4/2564 แตะ 190 ลบ. ที่ยังอยู่ในเกณฑ์สูงแม้ว่าธุรกิจขนส่งทางเรือจะชะลอตามฤดูกาล แต่ชดเชยได้จากธุรกิจลิสซิ่งรถบรรทุกที่มีสินเชื่อเติบโตดี
10 พ.ย. 2564

ผู้สื่อข่าวรายงานว่าวันนี้ (10 พ.ย. 64) ราคาหุ้นของบริษัท โซนิค อินเตอร์เฟรท จำกัด (มหาชน) หรือ SONIC โดย ณ เวลา 11:55 น. อยู่ที่ระดับ 4.30 บาท บวก 0.22 หรือ 5.39% โดยทำจุดสูงสุดที่ 4.50 บาท และต่ำสุดที่ 4.10 บาท ด้วยมูลค่าซื้อขาย 83.19 ล้านบาท

บริษัทหลักทรัพย์ ฟินนันเซีย ไซรัส จำกัด (มหาชน) ระบุในบทวิเคราะห์เมื่อวันที่ 2 พ.ย. 64 ฝ่ายวิจัยคาดกำไรสุทธิไตรมาส 3/2564 จะยังคงเดินหน้าทำสถิติสูงสุดใหม่ที่ 55.80 ล้านบาท เพิ่มขึ้น 33.4% เมื่อเทียบจากไตรมาสก่อน และเพิ่มขึ้น 383.5% เมื่อเทียบจากปีก่อนตาม High season ของฤดูกาลส่งออกซึ่งทำให้ปริมาณการขนส่งทางเรือเพิ่มสูงขึ้นมาก ในขณะที่ค่าระวางเรือในไตรมาส 3/2564 ยังคงเพิ่มขึ้นเห็นได้จากดัชนีค่าระวาง Shanghai Containerized Freight Index (SCFI) เฉลี่ยในไตรมาส 3/2564 ที่ 4,312 จุด เพิ่มขึ้น 33.8% เมื่อเทียบจากไตรมาสก่อน และเพิ่มขึ้น 262.2% เมื่อเทียบจากปีก่อน ก่อนจะเริ่มชะลอในช่วงต้นเดือน ต.ค. รายได้จากการขนส่งทางเรือจึงยังเป็นธุรกิจหลักที่ขับเคลื่อนการดำเนินงานในไตรมาสนี้
สำหรับฝ่ายวิจัยคาดรายได้ 705.30 ล้านบาท เป็นสถิติสูงสุด เพิ่มขึ้น 4.5% เมื่อเทียบจากไตรมาสก่อน และเพิ่มขึ้น 135.9% เมื่อเทียบจากปีก่อน แม้ว่าบริษัทจะไม่ผลักภาระต้นทุนค่าระวางที่สูงขึ้นให้ลูกค้าได้ทั้งหมดเพื่อรักษาความสัมพันธ์อันยาวนาน แต่รายได้ที่สูงขึ้นก็ทำให้กำไรเดินหน้าทำสถิติสูงสุดเป็นประวัติการณ์ตามรายได้ได้อีกครั้ง
ทั้งนี้ ถ้าหากประมาณการเป็นไปตามคาด กำไรสุทธิช่วง 9 เดือนแรกของปี 2564 จะอยู่ที่ 138.3 ล้านบาท โตก้าวกระโดด เพิ่มขึ้น 338.7% เมื่อเทียบจากปีก่อน ตามค่าระวางเรือเป็นหลัก ซึ่งเป็นกำไรที่สูงกว่าที่เคยคาด ประกอบกับแนวโน้มกำไรในไตรมาส 4/2564 ที่ยังอยู่ในเกณฑ์สูงแม้ว่าธุรกิจขนส่งทางเรือจะชะลอตามฤดูกาล แต่ชดเชยได้จากธุรกิจลิสซิ่งรถบรรทุกที่มีสินเชื่อเติบโตดี
โดยฝ่ายวิจัยจึงปรับประมาณการกำไรปี 2564 ขึ้นอีก 20% เป็น 190.5 ล้านบาท เพิ่มขึ้น 218.3% เมื่อเทียบจากปีก่อน แต่คงประมาณการกำไรปี 2565-2566 ที่ 172.2 ล้านบาทและ 177.0 ล้านบาท เป็นกำไรที่ลดลง 9.6% เมื่อเทียบจากปีก่อน ในปี 2565 และ เพิ่มขึ้น 2.8% เมื่อเทียบจากปีก่อน ในปี 2566 ค่าระวางเรือที่ชะลอลงในปัจจุบันน่าจะเป็นเหตุการณ์ชั่วคราวจากวิกฤตพลังงานในจีน แต่อุปสงค์ของการขนส่งทางเรือจะยังมีอยู่สูงในปี 2565 ตามการเร่งฟื้นฟูประเทศในโลกหลังวิกฤต COVID 19 การเติบโตของ E Commerce และความแออัดของท่าเรือต่างๆ จนกว่าจะคลี่คลายและเกิดภาวะ Oversupply ของตู้คอนเทนเนอร์ในปี 2566
ทั้งนี้ ฝ่ายวิจัยปรับไปใช้ราคาเป้าหมายปี 2022 ที่ 4.60 บาท โดยปรับลด PE จากเดิม 25.0 เท่าเป็น 22 เท่า เพราะคาดว่าการเติบโตที่ก้าวกระโดดผ่านไปแล้วในปี 2021 แม้ว่า ความสามารถในการทากาไรจะยังอยู่ในระดับสูงกว่าในอดีตก่อนเกิด COVID 19 มากก็ตาม และรวม SONIC W1 ในส่วนที่เหลืออีก 114.9 ล้านหุ้น (หมดอายุเดือน เม.ย. 2023) Upside เหลือต่ำกว่า 10% จึงลดคำแนะนำเป็นถือ จากเดิมซื้อ
 